KOMISIJOS REGLAMENTAS (ES) 2020/1565

2020 m. spalio 27 d.

kuriuo dėl didžiausios leidžiamosios 1,4-diaminobutano, 1-metilciklopropeno, amonio acetato, bifenazato, chlorantraniliprolo, chlormekvato, ciprodinilo, klinčių, mandipropamido, pipirų, piridabeno, repelentų (kraujo miltų), jūros dumblių ekstraktų ir trimetilamino hidrochlorido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir IV priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 5 straipsnio 1 dalį ir 14 straipsnio 1 dalies a punktą,

kadangi:

(1) didžiausia leidžiamoji 1-metilciklopropeno, bifenazato, ciprodinilo, mandipropamido ir piridabeno liekanų koncentracija (toliau – DLK) nustatyta Reglamento (EB) Nr. 396/2005 II priede. Chlorantraniliprolo ir chlormekvato DLK nustatyta to reglamento III priedo A dalyje. 1,4-diaminobutanas, amonio acetatas, klintys, pipirai, repelentai (kraujo miltai), jūros dumblių ekstraktai ir trimetilamino hidrochloridas yra įtraukti į to reglamento IV priedą;

(2) vykdant augalų apsaugos produkto, kurio sudėtyje yra veikliosios medžiagos 1-metilciklopropeno, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti obuoliams ir bananams apsaugoti;

(3) pateikta paraiška leisti naudoti bifenazatą šeivamedžio uogoms apsaugoti. Pateikta paraiška leisti naudoti chlormekvatą miežiams apsaugoti. Pateikta paraiška leisti naudoti ciprodinilą rabarbarams apsaugoti. Pateikta paraiška leisti naudoti mandipropamidą ropiniams kopūstams ir „prieskoninėms žolėms ir valgomosioms gėlėms“ apsaugoti. Pateikta paraiška leisti naudoti piridabeną paprikoms apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateiktos paraiškos dėl chlorantraniliprolo, Malaizijoje naudojamo alyvpalmių branduoliams ir alyvpalmių vaisiams apsaugoti, ir dėl piridabeno, Jungtinėse Valstijose naudojamo medžių riešutams apsaugoti, leidžiamųjų importo nuokrypių. Pareiškėjai teigia, kad minėtose šalyse šių medžiagų, leidžiamų naudoti šiems kultūriniams augalams apsaugoti, liekanos yra didesnės negu Reglamente (EB) Nr. 396/2005 nustatyta DLK, todėl, siekiant išvengti prekybos kliūčių šių kultūrinių augalų importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones ji pateikė pareiškėjams, Komisijai, valstybėms narėms ir visuomenei;

(7) pareiškėjas pateikė informaciją apie 1-metilciklopropeną, kurios anksčiau neturėta atliekant peržiūrą pagal Reglamento (EB) Nr. 396/2005 12 straipsnį. Ta informacija susijusi su liekanų tyrimais ir metabolizmo tyrimais;

(8) atsižvelgdama į tai, kad chlormekvatas naudojamas miežiams apsaugoti, Tarnyba rekomendavo padidinti dabartinę tam tikriems gyvūniniams produktams nustatytą šios medžiagos DLK;

(9) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, įvykdyti visi duomenims keliami reikalavimai ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų produktų vartojimo poveikis nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(10) kol nebuvo užbaigtas 1,4-diaminobutano, amonio acetato, klinčių, pipirų, repelentų (kraujo miltų), jūros dumblių ekstraktų ir trimetilamino hidrochlorido (3) vertinimas pagal Tarybos direktyvą 91/414/EEB (4) arba Europos Parlamento ir Tarybos reglamentą (EB) Nr. 1107/2009 (5), šios medžiagos buvo laikinai įtrauktos į Reglamento (EB) Nr. 396/2005 IV priedą. Tarnyba įvertino šias medžiagas ir padarė išvadą, kad klintys, pipirai, repelentai (kraujo miltai), jūros dumblių ekstraktai ir trimetilamino hidrochloridas turėtų visam laikui likti įtraukti į Reglamento (EB) Nr. 396/2005 (6) IV priedą. (7) Dėl 1,4-diaminobutano ir amonio acetato ji padarė išvadą, kad rizikos valdytojai turi papildomai apsvarstyti šiuos atvejus. Atsižvelgiant į šių medžiagų natūralų paplitimą aplinkoje, rizikos valdymo sumetimais šios medžiagos turėtų visam laikui likti įtrauktos į Reglamento (EB) Nr. 396/2005 IV priedą;

(11) remiantis pagrįstomis Tarnybos nuomonėmis, pareiškimu bei išvada ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalyje nustatytus reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II, III ir IV priedai iš dalies keičiami pagal šio reglamento priedą.

2 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2020 m. spalio 27 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene. EFSA Journal 2020;18(1):5963.

Reasoned opinion on the modification of the existing maximum residue level for bifenazate in elderberries. EFSA Journal 2019;17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels. EFSA Journal 2019;17(11):5877.

Reasoned opinion on the modification of the existing maximum residue levels for chlormequat in barley and animal commodities. EFSA Journal 2020;18(1):5982.

Reasoned opinion on the modification of the existing maximum residue level for cyprodinil in rhubarbs. EFSA Journal 2019;17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers. EFSA Journal 2020;18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts. EFSA Journal 2020;18(2):6035.

(3) 2008 m. liepos 31 d. Komisijos reglamentas (EB) Nr. 839/2008, kuriuo iš dalies keičiamos Europos Parlamento ir Tarybos reglamento (EB) Nr. 396/2005 II, III ir IV priedų nuostatos dėl didžiausių pesticidų likučių kiekių tam tikruose produktuose arba ant jų (OL L 234, 2008 8 30, p. 1).

(4) 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

(5) 2009 m. spalio 21 d. Europos Parlamento ir Tarybos reglamentas (EB) Nr. 1107/2009 dėl augalų apsaugos produktų pateikimo į rinką ir panaikinantis Tarybos direktyvas 79/117/EEB ir 91/414/EEB (OL L 309, 2009 11 24, p. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005. EFSA Journal 2019;17(12):5954.

(7) Conclusion on the peer review of the pesticide risk assessment of the active substance blood meal. EFSA Journal 2020;18(2):6006.